ส่วนที่ 1

ข้อมูลสรุป (Executive Summary)

บริษัท ยูนิเวนเจอร์ จำกัด (มหาชน) (“บริษัทฯ”) จดทะเบียนก่อตั้งเมื่อวันที่ 13 สิงหาคม 2523
โดยมีวัตถุประสงค์เริ่มแรกเพื่อประกอบธุรกิจผลิตและจำหน่ายผลิตภัณฑ์ผงสังกะสีอ๊อกไซด์ (Zinc
Oxide) ภายใต้เครื่องหมายการค้า รูป “เตาเผา”
บริษัทฯเข้าจดทะเบียนในตลาดหลักทรัพย์แห่งประเทศไทย ในปี 2531 และนับตั้งแต่ปี 2544
เป็นต้นมา บริษัทฯ ได้ขยายการลงทุนในธุรกิจพัฒนาอสังหาริมทรัพย์อย่างต่อเนื่อง
พัฒนาโครงการอสังหาริมทรัพย์ที่มีศักยภาพแต่ประสบปัญหาการเงินให้สามารถดำเนินโครงการจนแล้วเสร็จ
โดยจัดตั้งบริษัทย่อยหรือร่วมทุนกับบริษัทผู้พัฒนาอสังหาริมทรัพย์ที่มีประสบการณ์
จากการเปลี่ยนแปลงและการขยายการลงทุนในธุรกิจพัฒนาอสังหาริมทรัพย์ บริษัทฯ
ได้รับการอนุมัติจากตลาดหลักทรัพย์แห่งประเทศไทยให้ย้ายหมวดธุรกิจจาก หมวด
ปิโตรเคมีและเคมีภัณฑ์ เป็น หมวดพัฒนาอสังหาริมทรัพย์ ในปี 2549 ปัจจุบันบริษัทฯมีทุนจดทะเบียน
944,528,490บาท และทุนจดทะเบียนชำระแล้ว 764,766,980 บาท มูลค่าที่ตราไว้หุ้นละ 1 บาท
โดยมี บริษัท อเดลฟอส จำกัด เป็นผู้ถือหุ้นรายใหญ่ของบริษัทฯ (ร้อยละ 56.40)

การดำเนินธุรกิจของบริษัทฯ บริษัทย่อย และบริษัทร่วม จำแนกประเภทธุรกิจหลักได้ดังนี้

1 ธุรกิจพัฒนาอสังหาริมทรัพย์

  บริษัทฯ ได้ขยายการลงทุนในธุรกิจพัฒนาอสังหาริมทรัพย์ประเภทอาคารชุดพักอาศัยเพื่อขาย
  โดยดำเนินการผ่าน บริษัท แกรนด์ ยูนิตี้ ดิเวลล็อปเมนท์ จำกัด ซึ่งบริษัทฯ
  เป็นผู้ถือหุ้นทางตรงในสัดส่วนร้อยละ 60 ปัจจุบันมีโครงการที่อยู่ระหว่างการพัฒนาและขายรวม 3
  โครงการ ได้แก่ โครงการพาร์ค วิว วิภาวดี 4 โครงการยู สบาย (พระราม 4 –
  กล้วยน้ำไท) และโครงการยู ดีไลท์ บางซื่อ

  ในการพัฒนาอสังหาริมทรัพย์แนวราบ บริษัทฯ ได้ลงทุนใน บริษัท ปริญเวนเจอร์ จำกัด ซึ่งบริษัทฯ
  เป็นผู้ถือหุ้นในสัดส่วนร้อยละ 49 โดยมีโครงการที่อยู่ระหว่างการพัฒนาและขาย คือ โครงการ ดิ
  ยูโรเปี้ยน ทาวน์ อ่อนนุช และ โครงการ ดิ นอร์ธเทิร์น ทาวน์ รังสิต

  นอกจากนี้ ในส่วนของสิทธิการเช่าที่ดินบริเวณสี่แยกถนนเพลินจิต-วิทยุ โดยบริษัท เลิศรัฐการ
  จำกัด ซึ่งบริษัทฯ ถือหุ้นอยู่ในสัดส่วนร้อยละ 100
  ปัจจุบันอยู่ระหว่างการเตรียมพื้นที่เพื่อที่จะพัฒนาเป็นโครงการอาคารสำนักงานและโรงแรมที่มีความสูง
  33 ชั้น โดยคาดว่าจะก่อสร้างแล้วเสร็จพร้อมเปิดดำเนินการประมาณปี พ.ศ. 2554

  2 ธุรกิจผลิตและจำหน่ายผลิตภัณฑ์ผงสังกะสีอ๊อกไซด์ ดำเนินการโดยบริษัทฯ และบริษัท ไทย -
  ไลซาท จำกัด (บริษัทฯถือหุ้นร้อยละ 100)

3 ธุรกิจพลังงาน
มีลักษณะการดำเนินธุรกิจทั้งในรูปแบบของการลงทุนในธุรกิจบริหารและจัดการพลังงานจากแหล่งเชื้อเพลิงที่เป็นวัสดุเหลือใช้จากธรรมชาติร่วมกับเชื้อเพลิงที่ประหยัดและมีมลพิษต่ำ
และการให้บริการปรึกษาด้านวิศวกรรมจัดการและอนุรักษ์พลังงาน โดยผ่านบริษัท เอสโก้ เวนเจอร์
จำกัด (บริษัทฯ ถือหุ้นร้อยละ 75) และบริษัท เอ็กซ์เซลเล้นท์ เอ็นเนอร์ยี่ อินเตอร์แนชั่นแนล
จำกัด (บริษัทฯ ถือหุ้นร้อยละ 31.81)

4 ธุรกิจอื่นๆ ได้แก่

  ธุรกิจผู้แทนจำหน่ายเครื่องบันทึกเวลา ระบบควบคุมการเข้าออกอาคารและลิฟท์ผู้โดยสาร
  และอุปกรณ์ระบบควบคุมที่จอดรถ ภายใต้เครื่องหมายการค้า“AMANO” จากประเทศญี่ปุ่น
  ผ่านบริษัท ฟอร์เวิร์ด ซิสเต็ม จำกัด (บริษัทฯถือหุ้นร้อยละ 100)

  นอกจากนี้ ยังมีบริษัท ยูนิเวนเจอร์ คอนซัลติ้ง จำกัด และบริษัท ยูนิเวนเจอร์ แอสเซท
  แมเมนจเม้นท์ จำกัด (บริษัทฯถือหุ้นร้อยละ 100)
  ดำเนินธุรกิจในลักษณะการให้บริการที่ปรึกษาทางการเงินและการลงทุนอีกด้วย

สรุปผลการดำเนินงานรวมและฐานะการเงินรวม สำหรับระยะเวลา 3 ปี ที่ผ่านมา

  ------------------------------------ ----------- ----------- ------------
                                       ปี 2551      ปี 2550      ปี 2549

  รายได้รวม                             1,239.37    1,547.20    1,558.96

  ต้นทุนขาย                              996.84      1,265.69    1,259.74

  กำไรสุทธิ                              61.83       100.95      146.41

  สินทรัพย์รวม                            2,450.98    2,159.50    1,555.86

  หนี้สินรวม                              435.63      221.84      158.11

  ส่วนของผู้ถือหุ้นรวม                       2,015.35    1,937.66    1,397.75

  อัตราส่วนกำไรขั้นต้น (%)                  12.32       12.93       12.53

  อัตราส่วนกำไรสุทธิ (%)                   5.44        6.52        9.39

  มูลค่าตามบัญชีต่อหุ้น (บาทต่อหุ้น)             2.45        2.54        2.63

  กำไรสุทธิต่อหุ้น (บาทต่อหุ้น)                0.08        0.16        0.28
  ------------------------------------ ----------- ----------- ------------

รายได้รวมของบริษัทมาจากธุรกิจการผลิตและจำหน่ายผลิตภัณฑ์ผงสังกะสีอ๊อกไซด์
คิดเป็นสัดส่วนร้อยละ 83.86 ของรายได้รวมทั้งหมด ซึ่งลดลงจากปีก่อนคิดเป็นร้อยละ 21.39
จากราคาขายที่ปรับตัวลดลงตามการปรับลดราคาสังกะสีแท่งในตลาดโลก
และรายได้จากธุรกิจอสังหาริมทรัพย์ คิดเป็นสัดส่วนร้อยละ 5.22 ของรายได้รวมทั้งหมด
จากการขายอสังหาริมทรัพย์และโอนกรรมสิทธิ์ให้ลูกค้าต่อเนื่องของโครงการเดิม

อัตรากำไรขั้นต้น อยู่ในอัตราร้อยละ 12.32 ซึ่งอยู่ในระดับเดียวกับปีก่อน อย่างไรก็ดี
กำไรสุทธิรวม ลดลงจากปีก่อน คิดเป็นร้อยละ 38.75

สินทรัพย์รวม ณ สิ้นปี 2551 มีจำนวน 2,450.98 ล้านบาท
เกิดจากการเพิ่มขึ้นของเงินสดและรายการเทียบเท่าเงินสด
การเพิ่มขึ้นของอสังหาริมทรัพย์ระหว่างการพัฒนาและอสังหาริมทรัพย์มีไว้เพื่อขาย
และอีกส่วนหนึ่งคือการเพิ่มขึ้นของมูลค่าโครงการในระหว่างการพัฒนา ได้แก่
โครงการปาร์คเวนเชอร์ (โครงการพัฒนาที่ดินบริเวณสี่แยกถนนเพลินจิต - วิทยุ)
ซึ่งเป็นโครงการพัฒนาอสังหาริมทรัพย์ที่จะสร้างรายได้ให้แก่บริษัทฯ ในอนาคต

หนี้สิน มีจำนวน 435.63 ล้านบาท เนื่องจากในปี 2551
ได้มีการบันทึกค่าเช่ารับล่วงหน้าจากกิจการที่เกี่ยวข้องกันตามภาระผูกพันของสัญญาเช่าที่ดินระยะยาว
สำหรับโครงการปาร์คเวนเชอร์

โครงสร้างเงินทุน ณ สิ้นปี 2551 อัตราส่วนสภาพคล่องอยู่ในระดับ 19.49 เท่า
และอัตราส่วนสภาพคล่องหมุนเร็วอยู่ในระดับ 13.14 เท่า
ซึ่งถือว่าเป็นเกณฑ์ที่ดีและมีสภาพคล่องสูงมากเมื่อเทียบกับปีก่อน เนื่องจากบริษัทฯ
มีสินทรัพย์หมุนเวียนเพิ่มขึ้นจากโครงการอสังหาริมทรัพย์ระหว่างการพัฒนาอยู่หลายโครงการ
ซึ่งจะเริ่มทยอยรับรู้รายได้ในปี 2552
ประกอบกับการมีหนี้สินหมุนเวียนลดลงจากการลดลงของรายการเงินกู้ยืมระยะสั้นจากกิจการที่เกี่ยวข้องกันและมีหนี้สินหมุนเวียนอื่นลดลงจากการที่บริษัทได้จ่ายชำระค่าหน้าดินบริเวณสี่แยกถนนเพลินจิต -
วิทยุเพื่อโครงการปาร์คเวนเชอร์ ในปี 2551

( ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์ )